b'\n_START_ARTICLE_\nGlikoprotein P\n_START_PARAGRAPH_\nGlikoprotein P, P-glikoprotein ali protein MDR1 (angl. multidrug resistance protein 1, protein ve\xc4\x8dkratne odpornosti proti zdravilom 1) je vrsta ABC-prena\xc5\xa1alca v celi\xc4\x8dnih membranah, ki \xc4\x8drpa hidrofobne toksine in ksenobiotike iz celic in tako deluje kot nekak\xc5\xa1na biolo\xc5\xa1ka bariera pred potencialno \xc5\xa1kodljivimi snovmi za celice. Ima pa tudi pomembno vlogo pri absorpciji in zadr\xc5\xbeevanju nekaterih u\xc4\x8dinkovin v celicah; iz celic, vklju\xc4\x8dno rakavih, \xc4\x8drpa na primer nekatere kemoterapevtike.\n_START_SECTION_\nVpliv na u\xc4\x8dinkovitost zdravil\n_START_PARAGRAPH_\nGlikoprotein P se mo\xc4\x8dno izra\xc5\xbea v celicah \xc4\x8drevesnega epitelija, iz katerih \xc4\x8drpa dolo\xc4\x8dene toksine in u\xc4\x8dinkovine nazaj v \xc4\x8drevesno svetlino in s tem zmanj\xc5\xa1uje njihovo absorpcijo. Prav tako se pomembno izra\xc5\xbea v jetrnih celicah, kjer ksenobiotike \xc4\x8drpa iz celic v \xc5\xbeol\xc4\x8d, celicah proksimalnih ledvi\xc4\x8dnih tubulov, kjer jih \xc4\x8drpa v urinski filtrat ter kapilarnih celicah krvno-mo\xc5\xbeganske in krvno-modove pregrade, kjer jih \xc4\x8drpa nazaj v kapilare. Normalna ekskrecija ksenobiotikov s pomo\xc4\x8djo glikoproteina p nazaj v \xc4\x8drevesno svetlino lahko zmanj\xc5\xa1a u\xc4\x8dinkovitost nekaterih zdravil, ki so t. i. substrati za glikoprotein p. Nadalje nekatere rakave celice mo\xc4\x8dno izra\xc5\xbeajo glikoprotein p v svoji membrani in dodatno zmanj\xc5\xa1ujejo u\xc4\x8dinkovitost kemoterapevtikov, ki so substrati za glikoprotein p, kar lahko vodi v odpornost proti zdravilu.\n_START_SECTION_\nSou\xc4\x8dinkovanje med zdravili\n_START_PARAGRAPH_\n\xc5\xa0tevilna zdravila lahko inducirajo ali inhibirajo p-gp in s tem vplivajo na u\xc4\x8dinkovitost drugih so\xc4\x8dasno uporabljenih zdravil, ki so substrati za p-gp. Primer u\xc4\x8dinkovine, ki inducira p-gp in s tem zmanj\xc5\xa1a u\xc4\x8dinkovitost u\xc4\x8dinkovin, ki so substrati za p-gp, je \xc5\xa1entjan\xc5\xbeevka. Med zaviralce oziroma inhibitorje p-gp pa spadajo na primer amjodaron, klaritromicin, ciklosporin, kolhicin, diltiazem, eritromicin, felodipin, lansoprazol, omeprazol in drugi zaviralci protonske \xc4\x8drpalke, nifedipin, paroksetin, sertralin, kinidin, tamoksifen in verapamil.'